b"\n_START_ARTICLE_\nMota de Tanyeres\n_START_SECTION_\nHist\xc3\xb2ria\n_START_PARAGRAPH_\nEl 901 est\xc3\xa0 documentada una villa Taxonarias, amb l'esgl\xc3\xa9sia de Sant Gen\xc3\xads. El 934 consta com a villa Texnarias, i hi consten drets del bisbe d'Elna i del senyor de Salses. El 1119 consta una fam\xc3\xadlia cognominada Tanyeres. El 1309 \xc3\xa9s esmentada la Mota de Tanyeres en un document: Guillem Ferran, habitant del puig de Sant Jaume de Perpiny\xc3\xa0, deixa en testament la mota i el bosc adjacent a la seva muller. En aquell moment ja no era resid\xc3\xa8ncia senyorial. La mota degu\xc3\xa9 ser habitada entre els segles XI i XIII. Fins al segle XVI encara \xc3\xa9s esmentada la mota en diversos documents, i el 1582 Bernat Paulet i de Vivers, senyor del lloc, terme i mota de Tanyeres mana fer una torre d'angle en el seu mas de Tanyeres. Aquest mas \xc3\xa9s el que ara s'anomena Mas de Bearn.\n_START_SECTION_\nLa Mota\n_START_PARAGRAPH_\nCom la major part de les altres motes rosselloneses, era un tur\xc3\xb3 artificial enmig del pla, damunt del qual s'al\xc3\xa7ava la fortificaci\xc3\xb3. Els cadastres antics permeten veure que era a prop al sud-est del mas, per\xc3\xb2 no se n'ha conservat ni rastre."